Zuma wil Nkandla-burgemeester weesPres. Jacob Zuma by die spesiale provinsiale begrafnis van Riot Makhomanisi Mkhwanazi, Sondag, 11 Desember 2016 in KwaDlangezwa, KwaZulu-Natal. Foto: Themba Mtshali, KZN-premierskantoor Pres. Jacob Zuma wil die burgemeester van Nkandla word wanneer hy uittree as president. Zuma het dit Sondag by ŉ spesiale provinsiale begrafnis vir struggle-veteraan, Riot Mkhwanazi, in KwaDlangezwa naby Empangeni in KwaZulu-Natal, gesê. “Wanneer ek sê ek wil staan om ŉ raadslid in my wyk te wees wanneer ek op pensioen gaan, lag mense. Maar dit is nie persoonlik nie, dit is organisatories. Ek het net gister vir iemand gesê my ambisie is om eendag die burgemeester van Nkandla te wees,” het Zuma gesê. Mkhwanazi en Zuma is tien jaar lank saam op Robbeneiland gevange gehou en het ná hul vrylating saam in ballingskap gewerk. Die Inkatha-Vryheidsparty het in die afgelope munisipale verkiesing die Nkandla-munisipaliteit met 54% van die stemme gewen, teenoor 44.25% van die stemme vir die ANC. Die wyk waarin Zuma se private Nkandla woning val, wyk 14, is deur ŉ ANC-raadslid behou. “Dit gaan nie oor my nie, dit gaan oor die ANC – ŉ voorbeeld wat comrade Mkhwanazi in die stad van uMhlathuze getoon het,” het Zuma gesê met verwysing na Mkhwanazi, wat as wyksraadslid in KwaDlangezwa gedien het, ná sy deelname aan die apartheid-struggle. “Mkhwanazi was ŉ veteraan, maar hy het nie gehuiwer om ŉ raadslid te word nie. Hy het nie gesê nee, ek moet vereer word en daar bo wees nie. Hy het nie gedink hy is te belangrik nie. En dít is politiek,” het Zuma gesê. Hy het gesê baie mense kan uit Mkhwanazi se toewyding teenoor die ANC en Suid-Afrika leer en moet sy voorbeeld volg. “Hy het ons geleer leierskap gaan oor diens. As ons as die ANC suksesvol gaan wees, moet ons by hom lesse leer.”